ທ່ານໄກເນີ ຈະສເນີໃຫ້ຂຍາຍ ການກຳກັບເບິ່ງແຍງນຳ ຕລາດການເງິນ ຂອງຣັຖບານສະຫະຣັດ
ຂ່າວສຳຄັນອື່ນໆ: ເກົາຫລີໃຕ້ເຕືອນເກົາຫລີເໜືອກ່ຽວກັບ ການຍິງລູກສອນໄຟ; ຈີນ: ລາຍງານຂອງກອງທັບສະຫະຣັດ ບໍ່ມີມູນຄວາມຈິງ; ໃຕ້ຫວັນ ດຳເນີນຄະດີອະດີດປ
ຣັຖບານປະທານາ ທິບໍດີ OBAMA ມີແຜນການທີ່ຈະນຳສເນີໃຫ້ເພີ້ມ ການຄວບຄຸມຂອງຣັຖບານ ໃນຣະບຽບການລົງທຶນບາງຢ່າງທີ່ມີການສ່ຽງແລະການ ແຂ່ງຂັນຢ່າງຂຸ້ນຂ້ຽວ ທີ່ຖືກຖິ້ມໂທດໃສ່ວ່າ ເປັນສາເຫດພາໃຫ້ເກີດວິກິຕການ ທາງດ້ານການເງິນທີ່ຮ້າຍແຮງສຸດ ໃນຮອບຫລາຍໆທົສວັດ ເປັນທີ່ຄາດກັນວ່າ ຣັຖມຸນຕຣີ ກະຊວງການເງິນຂອງສະຫະຣັດ ທ່ານ TIMOTHY GEITHNERຈະແຈ້ງໃຫ້ຊາບ ກ່ຽວກັບຂໍ້ສເນີຂອງຣັຖບານ ເພື່ອດັດແປງແກ້ໄຂແລະເພີ້ມຄວາມເຄັ່ງຄັດຫລາຍຂຶ້ນ ໃຫ້ແກ່ຣະບຽບການ ທາງດ້ານການເງິນ ເຈົ້າໜ້າທີ່ກ່າວວ່າ ແຜນການດັ່ງກ່າວນີ້ ຍັງຈະຮວມທັງມາຕການເພື່ອໃຫ້ອຳນາດເພີ້ມຂຶ້ນ ແກ່ຣັຖບານສຳລັບຄວບຄຸມ ສະຖາບັນການເງິນຕ່າງໆທີ່ບໍ່ແມ່ນທະນາຄານ ທີ່ພວມຈະລົ້ມລະລາຍ ເຊັ່ນບໍຣິສັດປະກັນພັຍໃຫຍ່ໆຄືກັນກັບບໍຣິສັດ AMERICAN INTERNATIONAL GROUP ທີ່ເອີ້ນຫຍໍ້ວ່າ AIG ໃນມື້ວານນີ້ ປະທານາທິບໍດີ BARACK OBAMA ໄດ້ພົບປະກັບ ບັນດາສະມາຊິກສະພາສູງພັກເດໂມແຄຣັທ ເພື່ອໃຫ້ການສນັບສນຸນ ແກ່ຮ່າງງົບປະມານມູນຄ່າ 3 ພັນ 550ຕື້ໂດລາ ທີ່ໄດ້ຖືກຕຳໜິຕິຕຽນ ໂດຍສະມາຊິກ ພັກຣີພັບຣີກັນ ແລະສະມາຊິກບາງຄົນຂອງພັກເດໂມແຄຣັທ ກະຊວງປ້ອງກັນ ປະເທດເກົາຫລີໃຕ້ ເຕືອນເກົາຫລີເໜືອບໍ່ໃຫ້ຍິງລູກສອນໄຟ ໄລຍະໄກ ຂຶ້ນສູ່ຫ້ວງອະວະກາດ ໂດຍເວົ້າວ່າມັນຈະເປັນບັນຫາທ້າທາຍຢ່າງຮ້າຍແຮງ ແລະຍຸແຍ່ໃຫ້ເກີດຄວາມໂກດແຄ້ນໃນດ້ານຄວາມໝັ້ນຄົງ ໃນເຂດເອເຊັຽຕາເວັນອອກສຽງເໜືອ ໃນການຖແລງຕໍ່ພວກນັກຂ່າວໃນມື້ນີ້ ໂຄສົກກະຊວງປ້ອງກັນປະເທດເກົາຫລີໃຕ້ ທ່ານ WON TAE-JAEຮຽກຮ້ອງໃຫ້ເກົາຫລີເໜືອ ຢຸດເຊົາໂດຍທັນທີ ໃນການກະກຽມເພື່ອຈະຍິງລູກສອນໄຟດັ່ງກ່າວ ເກົາຫລີເໜືອກ່າວວ່າ ຕົນມີແຜນການທີ່ຈະຈັດສົ່ງດາວທຽມ ສື່ສານຄົມມະນາຄົມ ຂຶ້ນສູ່ວົງໂຄຈອນ ຣະຫວ່າງວັນທີ 4ຫາວັນທີ 8 ເມສາ ແຕ່ສະຫະຣັດ, ຍີ່ປຸ່ນ ແລະເກົາຫລີໃຕ້ ກ່າວວ່າພຽງຢາງຕັ້ງໃຈທີ່ຈະສວຍໃຊ້ ການຈັດສົ່ງດັ່ງກ່າວ ເພື່ອທົດສອບເບິ່ງຄວາມສາມາດຂອງລູກສອນໄຟຂອງຕົນ ເປັນທີ່ເຊື່ອກັນວ່າ ລູກສອນໄຟຂີປະນາວຸດ TAEPODONG 2ສາມາດຍິງໄດ້ເຖິງຣັດ ALASKA ຂອງສະຫະຣັດ ໃນມື້ວານນີ້ຣັຖມຸນຕຣີການຕ່າງປະເທດສະຫະຣັດ ທ່ານນາງ HILLARY CLINTONເອີ້ນການຍິງລູກສອນໄຟ ດັ່ງກ່າວນີ້ວ່າ ເປັນບາດກ້າວຂອງການຍຸແຍ່ທ້າທາຍແລະເວົ້າວ່າ ຈະມີຜົນທີ່ຕິດຕາມມາ ຢ່າງຮ້າຍແຮງ ຖ້າເກົາຫລີເໜືອ ຫາກດຳເນີນການຕາມທີ່ໄດ້ວາງແຜນໄວ້ ຈີນຮຽກຮ້ອງ ໃຫ້ຣັຖບານສະຫະຣັດ ຢຸດເຊົາການອອກລາຍງານປະຈຳປີ ກ່ຽວກັບກອງທັບຈີນ ໂດຍເວົ້າວ່າ ລາຍງານສະບັບລ່າສຸດທີ່ອອກໄປນັ້ນ ແມ່ນບໍ່ມີມູນຄວາມຈິງ ແລະເປັນທີ່ຈະແຈ້ງແຊກແຊງເຂົ້າໃນກິຈການພາຍໃນ ຂອງຈີນ ທ່ານ QIN GANGໂຄສົກກະຊວງການຕ່າງປະເທດຈີນ ກ່າວຕໍ່ພວກນັກຂ່າວ ທີ່ກຸງປັກກິ່ງໃນມື້ນີ້ວ່າລາຍງານຍັງສືບຕໍ່ ເນັ້ນໃຫ້ເຫັນ ໃນອັນທີ່ທ່ານເອີ້ນວ່າການອ້າງເຫດຜົນທີ່ຜິດໆກ່ ຽວກັບພັຍຂົ່ມຂູ່ ທາງດ້ານທະຫານຂອງຈີນ ທ່ານເຕືອນວ່າຖ້າສະຫະຣັດ ຫາກຍັງສືບຕໍ່ ບໍ່ຢຸດເຊົາການພິມເຜີຍແຜ່ ລາຍງານນີ້ແລ້ວມັນຈະມີຜົນກະທົບ ຕໍ່ຄວາມສັມພັນຣະຫວ່າງສະຫະຣັດ ກັບຈີນ ບັນຫານຶ່ງທີ່ລາຍງານໄດ້ຍົກຂຶ້ນມາເວົ້າ ໂດຍສະເພາະເຈາະຈົງກໍຄືການເສີມຂຍາຍການຕິດຕັ້ງລູກສອນໄຟໃນຈີນ ທີ່ແນໃສ່ໃຕ້ຫວັນ ທ່ານ QIN ກ່າວຢ້ຳວ່າໃຕ້ຫວັນ ເປັນບັນຫາທີ່ຫລໍ່ແຫລມທີ່ສຸດ ໃນຄວາມສັມພັນຣະຫວ່າງສະຫະຣັດກັບຈີນແລະຮຽກຮ້ອງໃຫ້ວໍຊິງຕັນ ເອົາບາດກ້າວ ໃນທາງບວກ ເພື່ອສນັບສນຸນການເຄື່ອນໄຫວແບບສະງົບໃນຄວາມສັມພັນ ຣະວ່າງໃຕ້ຫວັນກັບຈີນ ຈີນໄດ້ໂຈະການຕິດຕໍ່ຣະຫວ່າງກອງທັບ ກັບກອງທັບ ກັບສະຫະຣັດ ໃນເດືອນຕຸລາປີກາຍນີ້ເພື່ອປະທ້ວງ ຕໍ່ການຂາຍອາວຸດ ຂອງສະຫະຣັດ ໃຫ້ແກ່ໃຕ້ຫວັນ ການດຳເນີນຄະດີ ກ່ຽວກັບການສໍ້ຣາດບັງຫລວງຂອງອະດີດປະທານາທິບໍດີ ໃຕ້ຫວັນ ທ່ານ CHEN SHUI-BIAN ໄດ້ເລີ້ມຂຶ້ນແລ້ວທີ່ນະຄອນຫຼວງໄທເປ ໃນວັນພະຫັດມື້ນີ້ ອັນເປັນຂີດໝາຍ ໃນການເລີ້ມຕົ້ນຂອງການຕໍ່ສູ້ຄະດີໃນສານ ທີ່ທ່ານອາດຈະໄດ້ຮັບໂທດ ຈຳຄຸກຕລອດຊີວິດກໍເປັນໄດ້ ທ່ານ CHEN ໄດ້ຖືກໃສ່ກັບມື ຂະນະທີ່ມີການນຳໂຕທ່ານ ໄປຍັງສານໃນນະຄອນຫລວງໄທເປທີ່ແອອັດໄປດ້ວຍຜູ້ຄົນ ແລະທ່ານ ເປັນອະດີດປະທານາທິບໍດີ ຄົນທຳອິດຂອງໃຕ້ຫວັນທີີ່ໄດ້ຖືກນຳໂຕຂຶ້ນສານ ທ່ານ CHEN ໄດ້ປະເຊີນກັບການກ່າວຫາ ລັກລອບເອົາເງິນຈາກກອງທຶນປະທານາທິບໍດີ ຮັບເງິນສິນບົນ ແລະຟອກເງິນ ທ່ານກ່າວຕໍ່ສານວ່າທ່ານບໍ່ມີຄວາມຜິດ ແລະອ້າງວ່າ ທ່ານເປັນຜູ້ຮັບເຄາະ ຈາກການຕາມລ່າທາງການເມືອງ ທ່ານ CHEN ໄດ້ກ່າວຫາ ຜູ້ທີ່ສືບອຳນາດຕໍ່ຈາກທ່ານຄືປະທານາທິບໍດີ MA YING-JEOU ວ່າ ດຳເນີນຄະດີນີ້ ກໍເພື່ອເອົາໃຈຈີນ ແຕ່ທ່ານMA ໄດ້ປະຕິເສດ ຕໍ່ຂໍ້ຫາດ່ັງກ່າວ ໃນຣະຫວ່າງການຟັງຄຳໃຫ້ການກ່ອນການດຳເນີນຄະດີນັ້ນ ພວກທະນາຍຄວາມ ທີ່ຕໍ່ສູ້ຄະດີີໃຫ້ທ່ານ ກ່າວອ້າງວ່າທະນາຍຄວາມຂອງຣັຖບານ ໄດ້ພະຍາຍາມຊັກຊວນໃຫ້ພວກພະຍານຕົວະລ່າຍໃນການໃຫ້ການເພື່ອກ່າວຫາທ່ານ ພັກການເມືອງ ທີ່ໃຫຍ່ ທີ່ສຸດໃນຣັຖບານປະສົມທີ່ປົກຄອງມາເລເຊັຽໃນເວລານີ້ ໄດ້ເລືອກເອົາ ຮອງນາຍົກຣັຖມຸນຕຣີ NAJIB RAZAKເຂົ້າຮັບຕຳແໜ່ງ ເປັນປະທານຄົນໃໝ່ ຂອງພັກ ທ່ານ NAJIB ໄດ້ສະມັກເອົາຕຳແໜ່ງດັ່ງກ່າວ ໂດຍບໍ່ມີຄູ່ແຂ່ງ ແລະທ່ານຈະເຂົ້າຮັບໜ້າທີ່ແທນນາຍົກຣັຖມຸນຕຣີ ABDULLAH BADAWI ເປັນຜູ້ນຳຂອງອົງການແນວໂຮມແຫ່ງຊາດຊາວມາເລຍ ທີ່ເອີ້ນຫຍໍ້ UMNO ຜູ້ທີ່ຖືກເລືອກໃຫ້ເຂົ້າຮັບຕຳແໜ່ງ ເປັນປະທານອົງການ UMNO ຈະໄດ້ເປັນນາຍົກຣັຖມຸນຕຣີຂອງມາເລເຊັຽພ້ອມ ທ່ານ ABDULLAH ລົງຈາກຕຳແໜ່ງ ຜູ້ນຳຂອງອົງການ UMNOໃນມື້ນີ້ ແລະທ່ານ NAJIB ຈະເຂົ້າຮັບຕຳແໜ່ງ ເປັນນາຍົກຣັຖມຸນຕຣີມາເລເຊັຽໃນອາທິດໜ້າ ຣັຖບານປະສົມ ຂອງມາເລເຊັຽ ແມ່ນນຳພາໂດຍອົງການ UMNOແລະໄດ້ປົກຄອງປະເທດມາ ແຕ່ປີີ 1957 ແຕ່ແນວໃດກໍຕາມ ໃນການເລືອກຕັ້ງເມື່ອເດືອນມີນາປີກາຍນີ້ ພັກຂອງຣັຖບານປະສົມ ໄດ້ສູນເສັຽການກຳຄະແນນສຽງສອງສ່ວນສາມ ຢູ່ໃນສະພາແຫ່ງຊາດ ເປັນເທື່ອທຳອິດ ໃນຮອບ 40 ປີ ພວກປະທ້ວງເສື້ອ ແດງຫລາຍກວ່າ 20 ພັນຄົນໄດ້ພາກັນເດີນຂະບວນ ໄປຍັງທຳນຽບ ນາຍົກຣັຖມຸນຕຣີ ອະພິຊິດ ເວດຊາຊີວະ ທີ່ບາງກອກຮຽກຮ້ອງໃຫ້ຣັຖບານ ທີ່ມີອາຍຸໄດ້ 3 ເດືອນ ຂອງທ່ານ ລາອອກ ການເດີນຂະບວນປະທ້ວງໄດ້ເລິ້ມຂຶ້ນໃນມື້ນີ້ ບໍ່ດົນຫລັງຈາກຣັຖບານທ່ານອະພິຊິດ ເລີ້ມແຈກຢາຍເຊັກມູນຄ່າ 55 ໂດລາ ໃຫ້ແກ່ປະຊາຊົນຊາວໄທ ຈຳນວນຫລາຍລ້ານຄົນເພື່ອກະຕຸກຊຸກຍູ້ເສຖກິດ ທີ່ໄດ້ປະສົບກັບບັນຫາ ຍ້ອນວິກິຕການທາງດ້ານການເງິນຂອງໂລກ ພວກຜູ້ນຳໃນການປະທ້ວງ ໄດ້ກ່າວຫາຣັຖບານວ່າໃຊ້ແຜນການກະຕຸກຊຸກຍູ້ເສຖກິດ ເພື່ອຊື້ຫາງສຽງສນັບສນຸນ ຂອງປະຊາຊົນແລະພວກເຂົາເຈົ້າ ຈະບໍ່ເລີກລາ ຈົນກວ່າຣັຖບານ ຂອງທ່ານອະພິຊິດ ຈະລາອອກແລະຮຽກໃຫ້ມີການເລືອກຕັ້ງໃໝ່ ການປະທ້ວງໃນມື້ນີ້ ມີຂຶ້ນບໍ່ເທົ່າໃດມື້ຫລັງຈາກນາຍົກຣັຖມຸນຕຣີອະພິຊິດ ໄດ້ລອດພົ້ນ ຈາກການລົງມະຕິ ບໍ່ໄວ້ວາງໃຈຢູ່ໃນສະພາແຫ່ງຊາດ ການປະທ້ວງເທື່ອນີ້ ແມ່ນນຶ່ງໃນການປະທ້ວງ ທີ່ໃຫຍ່ທີ່ສຸດໂດຍພວກສນັບສນຸນ ອະດີດນາຍົກຣັຖມຸນຕຣີທັກສິນ ຊິນນະວັດ ນັບແຕ່ທ່ານອະພິຊິດໄດ້ເຂົ້າຮັບຕຳແໜ່ງ ເປັນນາຍົກຣັຖມຸນຕຣີ ໃນເດືອນທັນວາປີກາຍ ເຮົາຍັງມີຂ່າວອື່ນໆອີກ ເຊີນຟັງລາຍລະອຽດໂດຍຄລິກບ່ອນສຽງ